Visserman red vakansiegangerAmanzimtoti-strand. Argieffoto ŉ Visserman het Donderdagaand by Amanzimtoti se strand in KwaZulu-Natal die lewe van ŉ vakansieganger gered. Chris Botha, woordvoerder van Netcare 911, het gesê paramedici is omstreeks 18:15 na die strand voor die Strandburg-woonstelblok ontbied. “Vakansiegangers van Johannesburg het gaan swem toe die man deur ŉ sterk seestroom meegesleur is,” het Botha gesê. ŉ Visserman het in dié stadium verbygestap en gesien die man is in die moeilikheid. Hy het na die man uitgeswem en hom terug na die strand gebring. “Met paramedici se aankoms op die toneel het omstanders noodhulp op die man toegepas aangesien hy byna verdrink het.” Die man is op die toneel gestabiliseer en na ŉ hospitaal in Umlazi geneem vir verdere behandeling.